Maatietopalvelu

Kyselyvastaus

**Asiakirjan tunnus:** KT1067

**Päivämäärä**: 15.4.2025

**Julkisuus:** Julkinen

**Somalia / Somalian lähetystön myöntämä syntymätodistus**

**Somalia / Birth certificate issued by the Somali Embassy**

Kysymykset

1. Osoittaako Somalian lähetystön myöntämä syntymätodistus maan kansalaisuuden?  
  
2. Mikä merkitys on sillä, että asiakirja on lähetystön myöntämä ja sillä, että asiakirja on myönnetty yli 30 vuotta asiakkaan syntymän jälkeen?

Questions

1. Does a birth certificate issued by the Somali Embassy prove nationality?  
  
2. What is the significance of the fact that the document was issued by the embassy and that the document was issued more than 30 years after the client's birth?

Katso aiheeseen liittyen myös maatietopalvelun kyselyvastaus 22.11.2024: *Somalia / Somalian passin hankinta Somaliasta ja ulkomailta*.[[1]](#footnote-1)

# Osoittaako Somalian lähetystön myöntämä syntymätodistus maan kansalaisuuden?

**Taustaa**

Somalialla ei ole tällä hetkellä kattavaa kansallista väestörekisteriä, johon kaikki maan kansalaiset olisi rekisteröity.[[2]](#footnote-2) Maassa ei myöskään ole kattavaa tietojärjestelmää, johon kirjattaisiin ylös maassa syntyvät lapset.[[3]](#footnote-3)

Syntyneiden lasten rekisteröintiaste on Somaliassa alhainen, eikä maassa ole rekisteröimistä koskevaa oikeudellista tai hallinnollista viitekehystä, tai kansallista instituutiota, joka ylläpitäisi kattavaa rekisteriä syntyneistä lapsista. Lapsen on mahdollista saada syntymätodistus, mikäli hän syntyy sairaalassa tai muussa terveydenhoitoa tarjoavassa laitoksessa.[[4]](#footnote-4) Ruotsin maatietopalvelun vuonna 2019 julkaiseman selvityksen mukaan 90 % lapsista syntyy kuitenkin kotona[[5]](#footnote-5), eikä tavallisella somalialaisella juuri ole kannustimia rekisteröidä syntynyttä lasta[[6]](#footnote-6). Myös jotkut paikallishallinnot myöntävät erilaisia syntymätodistuksia.[[7]](#footnote-7) Vain harvalla somalialaisella kuitenkaan on syntymätodistusta.[[8]](#footnote-8) Vuonna 2020 julkaistun Somalian väestö- ja terveystutkimuksen mukaan 4 % alle 5-vuotiaista lapsista[[9]](#footnote-9) oli rekisteröity ja heistä alle 1 %:lla oli syntymätodistus.[[10]](#footnote-10)

**Edustuston myöntämät syntymätodistukset**

Somalia aloitti vuonna 2014 myöntämään uusia biotunnisteen sisältäviä digitaalisia passeja, ja siihen liittyen viranomaiset uudistivat passin myöntämiseen liittyviä käytänteitä.[[11]](#footnote-11) Uuden käytännön mukaan passihakemukseen tulee liittää muiden asiakirjojen ohessa hakijan syntymätodistus.[[12]](#footnote-12) Koska syntymätodistuksia ei aiemmin juuri ole ollut, alkoivat Somalian paikalliset viranomaiset ja ulkomaanedustustot myöntää niitä osana passinhakuprosessia.[[13]](#footnote-13) Tämän seurauksena kaikilla Somalian passin 1.1.2014 jälkeen saaneilla on myös syntymätodistus.[[14]](#footnote-14)

Kaikki ulkomaan edustustossa passihakemuksen jättäneet haastatellaan hakijan henkilöllisyyden ja kansalaisuuden varmistamiseksi.[[15]](#footnote-15) Norjan maatietopalvelu Landinfon Somalian Berliinin edustustosta saamien tietojen mukaan passihakemuksen jättämiseen liittyvän haastattelun ”läpäisseille” ja siinä yhteydessä identiteettinsä onnistuneesti vahvistaneille henkilöille annetaan todistus, jonka mukaan edustusto on varmistanut hakijan henkilöllisyyden. Landinfon mukaan edustustossa myönnetyn todistuksen nimi on hieman harhaanjohtavasti ”syntymätodistus” (Geburtsurkunde). Dokumentti sisältää tiedot hakijan nimestä, syntymäpaikasta ja -ajasta, sekä isän ja äidin nimistä.[[16]](#footnote-16) Ruotsin maatietopalvelu Lifos toteaa somalialaisia asiakirjoja koskevassa selvityksessään, että Somalian viranomaisten käyttämät termit henkilöllisyyttä osoittavista asiakirjoista voivat olla epätäsmällisiä ja -johdonmukaisia. Lifoksen haastattelemat Somalian hallinnon virkailijat käyttivät Lifoksen tekemien haastattelujen yhteydessä henkilöllisyyttä osoittavista asiakirjoista termejä todistus (intyg / certificate), syntymätodistus (födelsebevis / birth certificate) tai henkilöllisyystodistus (personbevis, somaliksi warqadda sugnaanta). Lifoksen mukaan oli ilmeistä, että jossain yhteyksissä termillä syntymätodistus viitattiin henkilötodistukseen. Lifoksen mukaan Somalian viranomaisten epätäsmällisyys asiakirjojen käytössä aiheuttaa väärinymmärryksiä ja virheellisiä tulkintoja.[[17]](#footnote-17)

Syntymätodistus on pakollinen liiteasiakirja passihakemukseen, mutta sitä voi tarvittaessa hakea edustustosta myös itsenäisenä asiakirjana ja passihakemuksesta riippumatta.[[18]](#footnote-18) Somalian kansalaiset voivat hakea syntymätodistusta maan ulkomaanedustustoista eri puolilta maailmaa.[[19]](#footnote-19) Euroopassa syntymätodistuksia on haettavissa mm. Berliinin, Brysselin, Geneven, Pariisin ja Rooman edustustoista.[[20]](#footnote-20)

Haettaessa pelkästään syntymätodistusta hakijan on esitettävä edustustossa riittävät todisteet somali-identiteetistään.[[21]](#footnote-21) Henkilöllisyyden vahvistavana asiankirjana voi esittää esimerkiksi Somalian viranomaisten myöntämän ja maan ulkoministeriön laillistaman vanhan syntymätodistuksen tai omien vanhempien vanhat passit.[[22]](#footnote-22) Hakijan täytyy toimittaa edustustoon niin monta henkilöllisyyden vahvistavaa dokumenttia kuin mahdollista. Sellaisia voivat olla vanhat passit, paikallisten viranomaisten tai YK:n myöntämät asiakirjat.[[23]](#footnote-23) Norjan ID-keskuksen vuonna 2018 julkaiseman selvityksen mukaan edustusto pyrkii mahdollisuuksien mukaan verifioimaan somaliviranomaisilta tai YK:n toimijoilta niiden myöntämien hakijan henkilöllisyyden vahvistavien asiakirjojen asianmukaisuuden.[[24]](#footnote-24)

Toimitetun asiakirja-aineiston tarkastelun ohella syntymätodistusta hakeva henkilö haastatellaan henkilökohtaisesti edustustossa työskentelevän virkailijan toimesta annettujen henkilötietojen paikkansa pitämisen varmistamiseksi. Haastattelun yhteydessä tarkastelun kohteena ovat mm. hakijan puhuma kieli ja perhesuhteet, hänen tietämyksensä omasta klaanista ja kotialueen paikallisista olosuhteista.[[25]](#footnote-25) Henkilötietojen varmistaminen syntymätodistuksen hakemisen yhteydessä etenee edustustossa samalla tavalla kuin passia haettaessa.[[26]](#footnote-26) Tarvittaessa edustustossa voidaan kuulla hakijan henkilöllisyyden varmistavaa todistajaa. Hänen tulee vahvistaa syntymätodistusta hakevan henkilön Somalian kansalaisuus, nimi ja syntymäaika.[[27]](#footnote-27)

Passihakemukseen liittyvä syntymätodistushakemus lähetetään (passihakemuksen ohella sekä digitaalisesti että fyysisesti) edustustosta Mogadishuun tarkistusta ja hyväksymistä varten. Mogadishussa Somalian rikospoliisi tekee hakijasta tarkistuksia rikosrekisteristä ja tarvittaessa myös henkilötietoihin liittyviä tarkistuksia paikallisilta viranomaisilta. Hyväksytty passi- ja syntymätodistushakemus lähetetään takaisin edustustoon. Edustustossa syntymätodistuksen myöntää suurlähettiläs tai konsuli, joka myös tulostaa ja leimaa sen. Todistukseen tulostuu myös myöntäjän allekirjoitus. Lisäksi todistuksesta ilmenee, mikä edustusto sen on myöntänyt.[[28]](#footnote-28)

Mikäli syntymätodistusta on haettu itsenäisenä asiakirjana, eikä osana passihakemusta, ei hakemusta lähetetä Mogadishuun. Siinä tapauksessa syntymätodistusta koskeva hakemus voidaan hyväksyä ja myöntää edustustossa.[[29]](#footnote-29)

Norjan ID-keskuksen tietojen mukaan syntymätodistukseen kirjataan henkilön nimi, syntymäaika ja -paikka, sukupuoli, äidin nimi sekä asiakirjan myöntämisajankohta.[[30]](#footnote-30) Eri edustustojen myöntämät syntymätodistukset voivat olla ulkoisesti eri näköisiä ja eri edustustot perivät todistuksesta erisuuruisen maksun. Norjan ID-keskuksen tietojen mukana Nairobin edustustossa syntymätodistuksesta peritään 30 USD (2017). Vastaava asiakirja Pariisin edustustossa maksaa 50 € (2019). Nairobin edustuston myöntämässä syntymätodistuksessa on edellä mainittujen tietojen lisäksi erillinen maininta hakijan Somalian kansalaisuudesta. Pariisin edustuston myöntämässä syntymätodistuksessa vastaavaa mainintaa ei ole.[[31]](#footnote-31)

Syntymätodistuksessa ei välttämättä ole erikseen mainintaa henkilön Somalian kansalaisuudesta. Syntymätodistuksen myöntämiseen liittyvän henkilötietojen varmistusprosessin perusteella[[32]](#footnote-32) on kuitenkin perusteltua olettaa, että syntymätodistuksia myönnetään edustustossa vain Somalian kansalaisille. Norjan ID-keskuksen tietojen mukaan Pariisin edustusto edellyttää kaikkien henkilöllisyyden varmistavien asiakirjojen yhteydessä kansalaisuustodistuksen (certificate of nationality) myöntämistä. Kyseisen asiakirjan myöntämisestä peritään edustustossa 40 € (2019).[[33]](#footnote-33)

Somalian edustuston myöntämän syntymätodistuksen sisältöä koskevan merkityksen luotettavuuden osalta on huomionarvoista, että Norja on hyväksynyt marraskuusta 2023 lähtien Somalian viranomaisten 1.1.2014 jälkeen myöntämät passit.[[34]](#footnote-34) Norjan viranomaisten arvion mukaan Somalian viranomaiset ovat onnistuneet luomaan tyydyttävät passin myöntämisrutiinit, johon sisältyy myös mm. asianmukainen henkilöllisyyden varmistaminen[[35]](#footnote-35) (kts. edellä passin ja syntymätodistuksen myöntämiseen liittyvät käytännöt). Somalian passissa olevien rekisteröityjen tietojen luotettavuus on kuitenkin Norjan viranomaisten arvion mukaan edelleen alhainen, joskaan tämä ei kuitenkaan ole este passin hyväksymiselle. Norjan viranomaisten mukaan Norja on hyväksynyt aiemmin passeja, joissa on tietojen luotettavuuden osalta vastaavia haasteita.[[36]](#footnote-36)

# Mikä merkitys on sillä, että asiakirja on lähetystön myöntämä ja sillä, että asiakirja on myönnetty yli 30 vuotta asiakkaan syntymän jälkeen?

Somalia aloitti vuonna 2014 myöntämään uusia biotunnisteen sisältäviä passeja ja siihen liittyen viranomaiset uudistivat passin myöntämiseen liittyviä käytänteitä.[[37]](#footnote-37) Uuden käytännön mukaan passihakemukseen tulee liittää muiden asiakirjojen ohessa hakijan syntymätodistus.[[38]](#footnote-38) Koska syntymätodistuksia ei aiemmin juuri ole ollut, alkoivat Somalian paikalliset viranomaiset ja ulkomaanedustustot myöntää niitä osana passinhakuprosessia.[[39]](#footnote-39) Syntymätodistus on pakollinen liiteasiakirja passihakemukseen, mutta sitä voi tarvittaessa hakea useasta eurooppalaisesta edustustosta myös itsenäisenä asiakirjana ja passihakemuksesta riippumatta.[[40]](#footnote-40) Käytettävissä olevien tietojen perusteella syntymätodistusta hakevan henkilön iällä ei ole merkitystä syntymätodistuksen myöntämisen kannalta. Syntymätodistuksen hakuprosessin yhteydessä edustustossa pyritään varmistamaan asiakirjan myöntämisperusteiden asianmukaisuudesta.[[41]](#footnote-41)

## Lähteet

DNS / FGS (Directorate of National Statistics / Federal Government of Somalia) 2020. *The Somali Health and Demographic Survey 2020*. <https://somalia.unfpa.org/sites/default/files/pub-pdf/FINAL%20SHDS%20Report%202020_V7_0.pdf> (käyty 9.4.2025).

ICA (Immigration and Citizenship Agency) [päiväämätön]. *Requirements for Obtaining an Ordinary Passport.* <https://immigration.gov.so/en/ordinary-passport/> (käyty 9.4.2025).

IRB (Immigration and Refugee Board of Canada) 2.3.2023. *Somalia: Birth registration, including requirements and procedures; issuance of birth certificates and marriage certificates from the Benadir [Benaadir, Banaadir, Banadir] Regional Administration (BRA) [Mogadishu municipality] (2021–March 2023) [SOM201367.E]*. <https://irb-cisr.gc.ca/en/country-information/rir/Pages/index.aspx?doc=458780&pls=1> (käyty 9.4.2025).

Landinfo 21.10.2019. *Somalia: Søknad om pass ved Somalias ambassade i Berlin.* <https://landinfo.no/wp-content/uploads/2019/10/Somalia-respons-S%C3%B8knad-om-pass-ved-Somalias-ambassade-i-Berlin-21102019.pdf> (käyty 6.11.2024).

Lifos 9.4.2019. *Somalia – Folkbokföring, medborgerskap och identitetshandlingar.* <https://lifos.migrationsverket.se/dokument?documentSummaryId=43039> (käyty 7.4.2025).

Maahanmuuttovirasto / Maatietopalvelu 22.11.2024. *Somalia / Somalian passin hankinta Somaliasta ja ulkomailta* [kyselyvastaus]. Saatavilla Tellus-maatietokannassa. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/c4dd4e38-91e1-4b0c-b22d-46de05e90efd> (käyty 15.4.2025).

The Ministry of Foreign Affairs of the Netherlands 3/2019. *Country of Origin Information Report on South and Central Somalia.* Saatavilla: <https://coi.euaa.europa.eu/administration/netherlands/PLib/COISomaliaMarch2019.pdf> (käyty 7.4.2025).

NIRA (National Identification and Registration Authority) [päiväämätön]. *Background*. <https://nira.gov.so/background> (käyty 9.4.2025).

Norwegian ID Center

2/2024. *Norwegian recognition of the Somali passport.* <https://www.nidsenter.no/globalassets/publikasjoner/somalia_web.pdf> (käyty 10.4.2025).

2/2018. *The Somali passport and other identity documents.* <https://www.nidsenter.no/globalassets/vedlegg/uoff-vedlegg/somalia_report_2018_vev.pdf> [edellyttää kirjautumista] (käyty 7.4.2025).

Norwegian ID Center, ID database

18.3.2025a. *Somalia:* *Birth Certificate/Application and Issuance.* <https://www.nidsenter.no/en/services/idbasen/Africa/Somalia/Documents/Other-documents/Birth-certificate/Issuance-procedures/> [edellyttää kirjautumista] (käyty 7.4.2025).

18.3.2025b. *Somalia:* *Passport, P Series (Ordinary)* / *Application and Issuance from Abroad.* <https://www.nidsenter.no/en/services/idbasen/Africa/Somalia/Documents/Passport/E-passport-P-series/Description/> [edellyttää kirjautumista] (käyty 9.4.2025).

21.3.2023a. *Somalia: Birth Certificate / Application and Issuance from Abroad*. <https://www.nidsenter.no/en/services/idbasen/Africa/Somalia/Documents/Other-documents/Birth-certificate/application-and-issuance-from-abroad/> [edellyttää kirjautumista] (käyty 9.4.2025).

21.3.2023b. *Description Birth Certificate and Certificate of Identity Confirmation* *(Mogadishu)*. <https://www.nidsenter.no/en/services/idbasen/Africa/Somalia/Documents/Other-documents/Birth-certificate/Description/> [edellyttää kirjautumista] (käyty 9.4.2025).

7.8.2024. *Somalia: Passport, P Series (Ordinary) / Description*. <https://www.nidsenter.no/en/services/idbasen/Africa/Somalia/Documents/Passport/E-passport-P-series/Description/> [edellyttää kirjautumista] (käyty 10.4.2025).

SMoIFAR (Somalia Ministry of Interior, Federal Affairs and Reconciliation) 22.6.2021. *National Action Plan to End Statelessness in Somalia 2021–2024.* <https://citizenshiprightsafrica.org/wp-content/uploads/2021/07/SOM-National-Action-Plan-to-End-Statelessness-2021-2024.pdf>(käyty 9.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 22.11.2024. Saatavilla Tellus-maatietokannassa. [↑](#footnote-ref-1)
2. Lifos 9.4.2019, s. 13; SMoIFAR 22.6.2021, s. 11; Norwegian ID Centre 2/2018, s. 16; Norwegian ID Center, ID database 18.3.2025a; The Ministry of Foreign Affairs of the Netherlands 3/2019, s. 30. Kattava digitaalinen väestötietojärjestelmä on kuitenkin parhaillaan kehitteillä (NIRA [päiväämätön]). [↑](#footnote-ref-2)
3. Digitaalisen väestötietojärjestelmän ohella tavoitteena on luoda kattava digitaalinen järjestelmä myös syntyvien lasten osalta (SMoIFAR 22.6.2021, s. 11). [↑](#footnote-ref-3)
4. SMoIFAR 22.6.2021, s. 5. [↑](#footnote-ref-4)
5. Lifos 9.4.2019, s. 13-14. [↑](#footnote-ref-5)
6. SMoIFAR 22.6.2021, s. 5. [↑](#footnote-ref-6)
7. SMoIFAR 22.6.2021, s. 5; IRB 2.3.2023. [↑](#footnote-ref-7)
8. SMoIFAR 22.6.2021. s. 13. [↑](#footnote-ref-8)
9. Somaliassa toteutetussa haastattelututkimuksessa oli mukana 19 864 lasta (DNS / FGS 2020, s. 44). [↑](#footnote-ref-9)
10. DNS / FGS 2020, s. 33. [↑](#footnote-ref-10)
11. Norwegian ID Centre 2/2018, s. 6; The Ministry of Foreign Affairs of the Netherlands 3/2019, s. 29. [↑](#footnote-ref-11)
12. ICA [päiväämätön]; ID Centre 2/2018, s. 16; Norwegian ID Centre, ID database 18.3.2025b; The Ministry of Foreign Affairs of the Netherlands 3/2019, s. 30. [↑](#footnote-ref-12)
13. Norwegian ID Centre 2/2018, s. 16. [↑](#footnote-ref-13)
14. Norwegian ID Centre 2/2018, s. 16. [↑](#footnote-ref-14)
15. ICA [päiväämätön]; Norwegian ID Centre 2/2018, s. 27; Lifos 9.4.2019, s. 22. [↑](#footnote-ref-15)
16. Landinfo 21.10.2019, s. 2-3. [↑](#footnote-ref-16)
17. Lifos 9.4.2019, s. 24. [↑](#footnote-ref-17)
18. Norwegian ID Centre, ID database 21.3.2023a. [↑](#footnote-ref-18)
19. ICA [päiväämätön]; Norwegian ID Centre, ID database 21.3.2023a. [↑](#footnote-ref-19)
20. Norwegian ID Centre, ID database 21.3.2023a. [↑](#footnote-ref-20)
21. “[…] *the applicant must present sufficient evidence of Somali identity.*” (Norwegian ID Centre, ID database 21.3.2023a.) [↑](#footnote-ref-21)
22. Norwegian ID Centre, ID database 21.3.2023a. [↑](#footnote-ref-22)
23. Norwegian ID Centre, ID database 21.3.2023; Norwegian ID Centre 2/2018, s. 23; The Ministry of Foreign Affairs of the Netherlands 3/2019, s. 31. [↑](#footnote-ref-23)
24. Norwegian ID Centre 2/2018, s. 23. [↑](#footnote-ref-24)
25. Norwegian ID Centre, ID database 21.3.2023a; Norwegian ID Centre 2/2018, s. 23; The Ministry of Foreign Affairs of the Netherlands 3/2019, s. 31. [↑](#footnote-ref-25)
26. Norwegian ID Centre, ID database 21.3.2023a; Norwegian ID Centre, ID database 18.3.2025b. [↑](#footnote-ref-26)
27. Lifos 9.4.2019, s. 21. [↑](#footnote-ref-27)
28. Norwegian ID Centre, ID database 21.3.2023a; Norwegian ID Centre 2/2018, s. 23. [↑](#footnote-ref-28)
29. Norwegian ID Centre, ID database 21.3.2023a. [↑](#footnote-ref-29)
30. Norwegian ID Centre, ID database 21.3.2023b. [↑](#footnote-ref-30)
31. Norwegian ID Centre, ID database 21.3.2023a. [↑](#footnote-ref-31)
32. Henkilötietojen ja kansalaisuuden varmistaminen tapahtuu käytettävissä olevien lähteiden perusteella edustustossa samalla tavalla anottaessa syntymätodistusta ja passia. [↑](#footnote-ref-32)
33. Norwegian ID Centre, ID database 21.3.2023a. [↑](#footnote-ref-33)
34. Norwegian ID Center 2/2024, s. 17. Suomi ei hyväksy Somalian passia (Norwegian ID Center, ID database 7.8.2024). [↑](#footnote-ref-34)
35. “*UDI [Norwegian Directorate of Immigration] also noted that Somali authorities had made progress in establishing satisfactory routines for passport issuance, including taking initial steps in establishing population registration, a newly created passport register that included a biometrics database, as well as routines for identity verification*.” Norwegian ID Center 2/2024, s. 10. [↑](#footnote-ref-35)
36. Norwegian ID Center 2/2024, s. 17. [↑](#footnote-ref-36)
37. Norwegian ID Centre 2/2018, s. 6; The Ministry of Foreign Affairs of the Netherlands 3/2019, s. 29. [↑](#footnote-ref-37)
38. ICA [päiväämätön]; ID Centre 2/2018, s. 16; Norwegian ID Centre, ID database 18.3.2025b; The Ministry of Foreign Affairs of the Netherlands 3/2019, s. 30. [↑](#footnote-ref-38)
39. Norwegian ID Centre 2/2018, s. 16. [↑](#footnote-ref-39)
40. Norwegian ID Centre, ID database 21.3.2023a. [↑](#footnote-ref-40)
41. Norwegian ID Centre 2/2018, s. 23; Norwegian ID Centre, ID database 21.3.2023a. [↑](#footnote-ref-41)